ΓΡΑΠΤΗ ΕΡΩΤΗΣΗ E-2260/00

υποβολή: Pere Esteve (ELDR) προς την Επιτροπή

(7 Ιουλίου 2000)

Θέμα: Ελευθέρωση του τομέα της ηλεκτρικής ενέργειας

Πολλά από τα κράτη μέλη επιχειρούν κατά την παρούσα περίοδο να ελευθερώσουν τις τιμές της ηλεκτρικής ενέργειας.

Στο σύνολο της ηπείρου και ιδιαίτερα στο πλαίσιο της ισπανικής χερσονήσου η ελευθέρωση θα έχει μερικά θετικά αποτελέσματα, ωστόσο στη συγκεκριμένη περίπτωση των Νήσων Βαλεαρίδων θα μπορούσε να μην είναι έτσι δεδομένου ότι σε απομονωμένες περιοχές, λόγω της γεωγραφικής θέσης τους, δεν είναι δυνατή η δημιουργία μιας αγοράς πλήρως ελευθερωμένης.

Ενώπιον αυτού του προβλεπόμενου μελλοντικού σεναρίου σύμφωνα με το οποίο η ελευθέρωση δεν θα αποφέρει τα αναμενόμενα αποτελέσματα μείωσης των τιμών, ερωτάται η Επιτροπή αν προβλέπει να εφαρμόσει κάποιον τύπο μέτρων που θα ευνοήσει μια πλήρη ελευθέρωση, με βάση βέβαια το ενδεχόμενο ότι η διαδικασία της ελευθέρωσης του τομέα της ηλεκτρικής ενέργειας δεν θα επιτευχθεί πλήρως σε ορισμένες περιοχές της Ευρώπης, όπως στην περίπτωση των Βαλεαρίδων.

Απάντηση της κας de Palacio εξ ονόματος της Επιτροπής

(11 Σεπτεμβρίου 2000)

Σύμφωνα με τις πληροφορίες που είναι στη διάθεση της Επιτροπής, το σύστημα προμήθειας ηλεκτρικής ενέργειας στις Βαλεαρίδες Νήσους αποτελείται από πέντε μονάδες ηλεκτροπαραγωγής, τρεις από τις οποίες είναι εγκατεστημένες στην Μαγιόρκα, μία στην Ιμπίθα και μια στην Μινόρκα. Τα συστήματα των τριών αυτών νησιών δεν είναι διασυνδεδεμένα και κανένα από αυτά δεν συνδέεται με το δίκτυο της ισπανικής χερσονήσου.

Δεδομένου λόγω της γεωγραφικής θέσης του εξαιρετικά μικρού μεγέθους του συστήματος προμήθειας ηλεκτρικής ενέργειας των Βαλεαρίδων, είναι σαφές ότι τα θετικά αποτελέσματα της ελευθέρωσης στις τιμές της ηλεκτρικής ενέργειας που προκύπτουν από την αύξηση του ανταγωνισμού δεν μπορούν ναλοποιηθούν στον ίδιο βαθμό όπως σε μεγαλύτερες αγορές ηλεκτρικής ενέργειας. Η πλήρης ελευθέρωση των απομονωμένων συστημάτων ενδέχεται ακόμη και να προξενήσει αρνητικά αποτελέσματα, όπως αυξήσεις τιμών που προκύπτουν από μονοπωλιακή ή ολιγοπωλιακή συμπεριφορά του φυσικώς περιορισμένου αριθμού των συντελεστών της αγοράς που λειτουργούν στα συστήματα αυτά. Κατά συνέπεια, εάν η ισπανική κυβέρνηση θεωρήσει μη ενδεδειγμένη την ελευθέρωση των μικρών αυτών απομονωμένων συστημάτων, διαθέτει τη δυνατότητα να προσφύγει στο άρθρο 24, παράγραφος 3, της οδηγίας 96/92/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρικής ενέργειας(1) και να ζητήσει να τύχει παρέκκλισης για τις κύριες διατάξεις της οδηγίας, εξασφαλίζοντας ταυτόχρονα κατάλληλα επίπεδα τιμών για τους τελικούς καταναλωτές, μέσω αποτελεσματικής κανονιστικής ρύθμισης της αγοράς.

Γενικότερα, η Επιτροπή έχει πλήρη επίγνωση της ιδιαίτερης κατάστασης των νησιών όσον αφορά την παροχή ηλεκτρικής ενέργειας, δεδομένου ότι πρόσφατα το θέμα συζητήθηκε στη διάσκεψη των Αζορών με θέμα η ενέργεια στις νησιωτικές κοινότητες. Η Επιτροπή αναλύει επί του παρόντος την κατάσταση και εξετάζει ενδεχόμενες λύσεις και μέτρα, ιδιαίτερα όσον αφορά την προώθηση ανανεώσιμων πόρων ενέργειας, που συνήθως διαθέτουν ιδιαίτερα ευρύ δυναμικό εξάπλωσης στα νησιά, που δεν είναι συνδεδεμένα με εθνικά δίκτυα.

(1) ΕΕ L 27 της 30.1.1997.